VENDIM
Nr. 64, datë 26.2.2026

MBI SHTYRJEN E VENDIMMARRJES SË BORDIT TË ERE-s LIDHUR ME KËRKESËN E SHOQËRISË “VOLTON” SHPK PËR ZGJIDHJEN E MOSMARRËVESHJES ME SHOQËRINË OSSH SHA, LIDHUR ME PIKËN E MATJES “TONA ALB/6390”

Në mbështetje të neneve 16, 20, germat “a”, “d” dhe “ë”, si dhe nenit 24, të ligjit nr. 43/2015, “Për sektorin e energjisë elektrike”, të ndryshuar; nenit 53, të ligjit nr. 44/2015, “Kodi i Procedurave Administrative i Republikës së Shqipërisë”; neneve 11 dhe 12 të rregullores “Për trajtimin e ankesave të paraqitura nga klientët dhe për zgjidhjen e mosmarrëveshjeve midis të licencuarve në sektorin e energjisë elektrike dhe të gazit natyror”, miratuar me vendimin e Bordit të Entit Rregullator të Energjisë (ERE) nr. 114, datë 8.7.2016; si dhe neneve 15 dhe 23 të rregullores “Për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 26.2.2026, pasi shqyrtoi relacionin me nr. 718 prot., datë 23.2.2026, të përgatitur nga Drejtoria Juridike dhe Zgjidhjes së Mosmarrëveshjeve “Mbi përfundimin e procedurës së filluar me vendimin e Bordit të ERE-s nr. 345, datë 29.12.2025 ‘Mbi kërkesën e shoqërisë ‘Volton’ sh.p.k. për zgjidhjen e mosmarrëveshjes me shoqërinë OSSH sh.a., lidhur me pikën e matjes ‘Tona ALB/6390’”, 
konstatoi se:
- Bordi i ERE-s, me vendimin nr. 345, datë 29.12.2025, “Mbi kërkesën e shoqërisë ‘Volton’ sh.p.k. për zgjidhjen e mosmarrëveshjes me shoqërinë OSSH sh.a., lidhur me pikën e matjes ‘TONA ALB/6390’”, ka vendosur pranimin për shqyrtim të kërkesës dhe fillimin e procedurës për zgjidhjen e mosmarrëveshjes në përputhje me kuadrin rregullator në fuqi.
- Në kuadër të kësaj procedure, ERE ka administruar dhe shqyrtuar të gjithë dokumentacionin e depozituar nga palët, përfshirë kërkesën fillestare të shoqërisë “Volton” sh.p.k., korrespondencën e zhvilluar me OSSH sh.a., sqarimet dhe provat e paraqitura nga secila palë, si dhe çdo informacion shtesë të kërkuar nga strukturat përkatëse të ERE-s, për plotësimin e kuadrit faktik dhe juridik të çështjes.
- Në vijim të vendimit nr. 345, datë 29.12.2025, dhe në zbatim të urdhrit të kryetarit të ERE-s nr. 12, datë 20.1.2026, është organizuar dhe zhvilluar seanca dëgjimore më datë 28.1.2026, ora 11:00, në ambientet e ERE-s, me pjesëmarrjen e përfaqësuesve të shoqërisë “Volton” sh.p.k. dhe OSSH sh.a., ku palëve iu është dhënë mundësia të paraqesin qëndrimet, argumentet dhe provat e tyre lidhur me rrethanat faktike dhe juridike të mosmarrëveshjes.
- Gjatë zhvillimit të procedurës administrative, pranë ERE-s është administruar dokumentacion shtesë, përfshirë kopje të kërkesëpadisë së depozituar nga shoqëria “Volton” sh.p.k. pranë Gjykatës Administrative të Shkallës së Parë Tiranë, më datë 18.7.2025, kundër shoqërisë “Operatori i Shpërndarjes së Energjisë Elektrike Group” sh.a. Nga përmbajtja e kësaj kërkesepadie rezulton se paditësi ka kërkuar detyrimin e palës së paditur për dëmshpërblimin e vlerës së energjisë elektrike të blerë, si pasojë e konfigurimit të gabuar të transformatorëve të rrymës në pikën e matjes “Tona ALB/6390”, për periudhën 1.3.2025–3.4.2025, në masën 871.17 mwh, si dhe detyrimin për kompensimin e fitimit të munguar dhe të dëmeve të tjera të pretenduara, që sipas tij burojnë nga e njëjta situatë faktike.
- Nga deklarimet e përfaqësuesve të shoqërisë “Volton” sh.p.k. gjatë seancës dëgjimore, rezulton se depozitimi i kërkesëpadisë është bërë për qëllime të respektimit të afateve procedurale gjyqësore dhe, se, në vijim, pala kërkuese ka bërë me dije se do të kërkojë pezullimin e gjykimit pranë gjykatës deri në përfundimin e procedurës administrative pranë ERE-s.
- Në këto kushte dhe për të garantuar një vendimmarrje të bazuar në rrethana faktike të plota dhe prova të administruara rregullisht, ERE vlerëson të nevojshme administrimin e provës përkatëse që vërteton kërkesën e pezullimit të gjykimit, për vijimin e administrimit të dokumentacionit/provave të tjera të nevojshme për vlerësimin e pretendimeve financiare, në përputhje me parimin e vendimmarrjes së drejtë dhe të bazuar në kuadrin ligjor në fuqi.
- Duke qenë se Kodi i Procedurave Administrative dhe aktet nënligjore përkatëse nuk parashikojnë një afat të posaçëm për paraqitjen e kësaj prove nga pala, në kuptim të nenit 53, pika 2, të Kodit të Procedurave Administrative, organi publik që zhvillon procedurën është kompetent të caktojë me vendim një afat procedural të arsyeshëm, në përputhje me rrethanat konkrete të çështjes dhe me parimin e ushtrimit të ligjshëm të diskrecionit.
- Për rrjedhojë, vlerësohet e nevojshme caktimi i një afati procedural të arsyeshëm prej 30 (tridhjetë) ditësh për shoqërinë “Volton” sh.p.k., për depozitimin pranë ERE-s të dokumentacionit përkatës, me qëllim garantimin e vijimit të rregullt të procedurës provë shkresore që vërteton se ka kërkuar pezullimin e gjykimin pranë Gjykatës Administrative të Shkallës së Parë Tiranë, për vijimin e shqyrtimit administrativ të çështjes.
Për gjithë sa më sipër, Bordi i ERE-s 

VENDOSI:

1. Shtyrjen e vendimmarrjes së Bordit të ERE-s lidhur me kërkesën e shoqërisë “Volton” sh.p.k. për zgjidhjen e mosmarrëveshjes me shoqërinë OSSH sh.a., lidhur me pikën e matjes “Tona ALB/6390”, të filluar me vendimin e Bordit të ERE-s nr. 345, datë 29.12.2025.
2. Shoqëria “Volton” sh.p.k. të depozitojë pranë ERE-s, brenda 30 (tridhjetë) ditëve pune nga njoftimi i këtij vendimi, provë shkresore që vërteton se ka kërkuar pezullimin e gjykimit pranë Gjykatës Administrative të Shkallës së Parë Tiranë. 
3. Drejtoria Juridike dhe Zgjidhjes së Mosmarrëveshjeve të njoftojë shoqëritë “Volton” sh.p.k. dhe OSSH sh.a. për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë bordin në marrjen e një vendimi të ndryshëm nga i mëparshmi, apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

